Politiet og Forsvaret ble rammet av mobilkollaps - Aftenposten
Politiet og Forsvaret ble rammet av mobilkollaps
Oppdatert: 30.jan.2015 20:35
Publisert: 30.jan.2015 17:14
Politiets mobilleverandør Ventelo har hatt store problemer med mobilnettet siden 15-tiden fredag. Selskapet har 215.000 kunder, men Ventelo kunne i kveld ikke opplyse om hvor mange som er rammet. FOTO: Solum, Stian Lysberg
Mange personer med mobile voldsalarmer var uten kontakt med mobilnettet etter sammenbruddet hos Ventelo. Samtidig mistet politiet og Forsvaret i store deler av Norge mobilnettet i flere timer.
Mange av de 215.000 mobilbrukere i Ventelo hadde i ettermiddag og i kveld problemer med mobildekningen.
Bruddet i mobilnettet til Ventelo rammet også mange av selskapets 30.000 bedriftskunder.
— Det er landsdekkende problemer med mobilnettet, twitret Politiet i Vestfinnmark.
Nødnettet fungerte imidlertid som normalt og det var også mulig å ringe nødtelefonen.
Feilen skal være rettet i kveld, ifølge selskapet Phonero. Ventelo og Phonero ble fusjonert fra 1. januar i år.
Oslo-politiet: Rammet voldsalarmer
Det mest alvorlige utslaget av mobilsammenbruddet i ettermiddag og kveld, var at mange personer med voldsalarm ikke kunne tilkalle hjelp så lenge deres mobilnett var nede.
Dette er personer er utsatt eller truet fpå hjelp hos politiet.
— Ingen av dem som har Ventelo-abonnement har mulighet til å kommunisere på mobiltelefon, men det er andre som har abonnement fra andre operatører og gjør interne bytter. Vi har fått beskjed om at mobile voldsalarmer kanskje ikke virker heller, sa operasjonsleder Tor Grøttum i Oslo-politiet.
Forsvaret også uten mobil
En annen storkunde av Ventelo som ble rammet av mobilproblemene, var Forsvaret.
En rekke forsvarsansatte og offiserer var i flere timer uten mobilkontakt.
— Både politi- og forsvarspersonell må til til Twitter og brevdue idag, twitret en politietterforsker i Oslo.
— Eller meldehund. Må vel snart ut å tenne varder, svarte en offiser.
Ventelo/Phonero: -Beklager sterkt
Ifølge produkt— og markedsdirektør Jardar Føreland Pedersen i Phonero ble driftssituasjonen "normalisert" i 18-tiden.
"Phonero beklager sterkt de ulemper dette har medført", skriver Pedersen i en e-post til Aftenposten kl. 20.13.
"Årsaken ble tidlig identifisert til signaleringsproblemer i kjernenettet. Dette ga en redusert kapasitet for travikkavvikling og problemer med å koble seg opp som bruker i mobilnettet".
Ukjent hvor mange som ble rammet
Ventelo/Phonero har ikke oversikt over hvor mange av de 215.000 kundene som er rammet av mobilsammenbruddet.
Tidlig i ettermiddag opplyste selskapet at "deler av aktiviteten har falt ut".
"En stor andel av kundene i tidligere Ventelo ble berørt av problemene, men vi har på dette tidspunktet ikke en endelig oversikt over hvor mange som var berørt", skriver Pedersen til Aftenposten.
"Vi jobber videre medkartlegging gjennom helgen og vil utarbeide tiltak for å unngå at tilsvarendesituasjon oppstår igjen".
Rammet politiets mobiler
Mobilsammenbruddet i Ventelo berørte politiet hardt. Politiet er en av de største bedriftskundene til selskapet.
Nøyaktig hvor mange politidistrikter som ble rammet, er også ukjent.
— Dette er ikke relatert til spesifikke landsdeler. Det kan berøre kunder i ulike deler av landet. Feilen vil medføre at kunder opplever problemer med å få ringt ut, sa Pedersen til Aftenposten før feilen ble rettet.
Ventelo sikret seg kontrakten for telefontjenester til politiet på 200 millioner kroner i 2011 i hard konkurranse med flere andre leverandører.
— Vår oppgave er å fremskaffe avtaler som er billigst og best for politietaten, sa Politiets data- og materielltjeneste da avtalen ble inngått.
Mobilproblemer i minst tre timer
Ifølge politiet i Oslo oppdaget man problemene i mobilnettet til Ventelo allerede i 15-tiden i dag.
Flere politidistrikter jobbet deretter med å ordne midlertidige løsninger. I Oslo tok politiet "noen grep" for sikre seg at de kunne få kalt inn ekstra personell.
Ved slike sammenbrudd er det for eksempel ofte mulig å kommunisere over datanettet.
Oslo politidistrikt og flere andre distrikter på Østlandet bruker har det nye radiosambandet Nødnett, som ikke kan avlyttes.
Flere store mobilsammenbrudd
Ventelo har hovedkontor i Kristiansand, og har de siste årene blitt en av de hardeste utfordrerne til Telenor og Netcom.
Sammenbruddet i mobilnettet til Ventelo/Phonero er bare en 10-15 større hendelser i mobilnettet det siste året.
30. oktober 2014 mistet 3 millioner Telenor-kunder mobilnettet i 2,5 timer.
Aftenposten skrev tidligere denne uken at feil oppsto da en kunde skulle ha nytt SIM-kort. På grunn av en velkjent vel i abonnementsbasen til Telenor måtte en tekniker gå inn og rette feilen. På grunn av en menneskelig feil brøt databasen sammen, noe som gjorde det umulig å ringe eller sende SMS.